text: [{"text_idx": "#000000", "text": "\u201cYaa Gooftaa gara boqonnaa keetti ka\u2019i; atii fi Taabonni mana qulqullummaa Kees\u201d ( Faar 131:8)"}, {"text_idx": "#000002", "text": "Addaam balleessee Waaqayyo wajjin waan wal loleef, kabaja isaa dhabee,duuti foonii fi duuti lubbuu itti murtaa\u2019ee yemmu gannata keessaa ari\u2019amu Waaqayyo dhiifamnii fi gaarummaan qabeenya Isaa ta\u2019e dhiifama taassiseefii gara kabaja isaa jalqabaatti akka isa deebisuuf Addaam Waaqa isaa kadhateera. Waaqayyo Gooftaanis gaddaa fi gaabbii Addaam ilaaluun yemmu Waggaan ( barri ) 5500 raawwatu dhala dhala kee irraa dhaladhee joora kee jooreen du\u2019a kees du\u2019a kootiin sirraa haqee, gara kabaja kee duraatti si deebisee jannata ; Mootummaa koo sin dhaalchisa. ( Gal.4:4) jechuun Waadaa galeeraaf."}, {"text_idx": "#000003", "text": "Abbaan keenya Addaamis bu\u2019uuruma Waadaa isaaf galameetiin yemmu dhumni barichaa gahetti bultii Waaqayyo Ilmaatiif kan filatamte; kan fayyina Addaamii fi sanyii isaatiif sababa taate dhala dhala Addaam irraa kan dhalatte Giiftiin keenya Qulqulleettii dubroo Maariyaam dhalattee waggaa 15 yemmu guuttu missiraachoo ergamaa qulqulluu Gabri\u2019eeliitiin bakka bultii Waaqayyo Ilmaa, bakka bultii Gooftaa keenya Iyyasuus Kiristoos taate."}, {"text_idx": "#000004", "text": "Yemmu mucaa ishee deesses sagalee namoota beektotaa ( sabaa sagal) \u201c Mootiin Aayihud inni dhalate eessa jira?\u201d oduu jedhu Heeroods dhagahee mucaa dhalate ajjeessisuuf labsii baase( labse). Giiftiin keenyas mucaa Ishee Kiristoosiin baasuuf( du\u2019a irraa hambisuuf) gara biyya Gibxii ( Misiraa) tti baqatte. ( Maat 2:12)"}, {"text_idx": "#000005", "text": "Barri baqaa sun dhumee gara biyya Iyyarusaalamitti erga deebi\u2019anii booda Iyyasuus Kiristoos yemmu waggaa 30 guutu waa\u2019ee Mootummaa Waaqayyoo; waa\u2019ee bilisummaa dhala namaa lallabuu eegale. Boodas du\u2019a sanyii Addaam balleessuuf, garbummaa balleessee bilisummaa labsuuf fannoo irratti fannifamee du\u2019e. Guyyaa sadaffaattis du\u2019aa ka\u2019ee bilisummaa nuuf labse."}, {"text_idx": "#000006", "text": "Deemsa jireenyaa kana hunda keessatti kan Ilma Ishii irraa adda hin baanee fi sababa fayyinaa kan taate Giiftiin keenya, fayyinni dhala namaa yemmu mirkanaa\u2019u dhalattee waggaa 64 tti Amajii 21 boqotte."}, {"text_idx": "#000007", "text": "Duukaabuutonni Gooftaas haati Isaanii qulqulleettii dubroo Maariyaam Waan isaan jalaa boqotteef Foon ishee Agobariidhaan baatanii gara Geetesemaanii deemani. Yemmu kana Yihudoonni \u201c dura mucaa ishee fannisnee ajjeesnaan duukaabuutonni isaa du\u2019aa ka\u2019e, ol ba\u2019e, akka jedhan nu jeeqaa jiraataniiru; har\u2019a ammo isheen kaate, ol baate akka jedhan nu jeequuf mitii? Kanaafuu Ibiddaan ishii gubna\u201d jechuun ka\u2019ani. Yihuudoota kanneen keessaa tokko kan ta\u2019e kan Taawufaaniyaa jedhamu gara foon Giiftii keenyaa deemee agobara Foon ishee irra jiru sana qabate. Ergamaan Waaqayyoo Qulqulluu Rufaa\u2019eelis harka Taawufaaniyaa lamaan isaa iyyuu seefiidhaan irraa kute. Kanaafis harki taawufaaniyaa lamaanuu cite agobara irratti hafe."}, {"text_idx": "#000008", "text": "Sana boodas Gooftaan keenya Iyyasuus kiristoos barreessaa Wangeelaa kan ta\u2019e Qulqulluu Yohaannisiin dabalee Foon Giiftii keenyaa duumessaan ol fudhatee gannata keessa muka jireenyaa jala ishee kaahe. Yohaannis gannata keessaa deebi\u2019ee duukaabuutotatti Foon Giiftii keenyaa gara gannataatti ol fudhatamuu isaa Isaanitti hime. Duukaabuutonnis Foon Giiftii keenyaa gara gannataatti ol fudhatamuu isaa Yohaannis argee nuti osoo hin argiin hafne jechuudhaan Hagayya 1 hanga hagayya 14 tti Tsoomaniiru."}, {"text_idx": "#000009", "text": "Waaqayyos gadda duukaa buutota Isaa ilaalee laftittiin Foon Giiftii keenyaa akka baastuuf akka ajajaniif ergamtoota angafootaa torban ajaje. Isaanis akka baatuuf Waaqayyo ajajeera jechuun yemmu dubbatan yemmu sana muka jireenyaa gannata keessa jiru kana jalaa foon Giiftii keenyaa bool\u2019a keessaa baheera; duukaabuutonni Gooftaas kafananii awwaalaniiru."}, {"text_idx": "#000011", "text": "Duukaabuutota keessaa tokko kan ta\u2019e Toomaas tajaajila Wangeelaatiif deemee waan tureef yemmu duukaabuutonni foon Giiftii keenyaa argatanii awwaalan achi hin turre. Tajaajila Wangeelaa xumuree Duumessaan biyya tajaajila isaa Hindiitii gara duukaabuutotaatti yemmu dhufu Giiftiin keenya yemmu ol baatu argeera. Yemmuu sanas baay\u2019isee gaddee \u201c duumessa sana irraa kufuu fedhe\u201d \u201cdursa du\u2019aa ka\u2019uu ilma kee osoo hin argiin hafeen jira; har\u2019a ammo du\u2019aa ka\u2019uu kee osoo hin argiin hafe\u201d jedhe. Yemmu kana gadda laphee isaa agartee Giiftiin keenya \u201c Hin gaddiin, duukaabuutonni warri kaan du\u2019aa ka\u2019uu koo fi ol bahuu koo hin agarre; ati garuu agarteetta, kaateetti; ol baateettis jedhii deemii duukaabuutotatti himi\u201d jettee sabanii ittiin kafanamte itti kenniteetti."}, {"text_idx": "#000012", "text": "Kana boodas deemee \u201c Waa\u2019een Giiftii keenyaa akkam ta\u2019e?\u201d jedhee duukaabuutota gaafate. Isaanis \u201cFoon ishee argannee awwaalleera\u201d jedhanii Toomaasitti himani innis : \u201c Amajii keessa duutee akkamiin Hagayya keessa awwaala ta\u2019e? wanti kun kan ta\u2019u hin fakkaatu\u201d jedhee isaanitti dubbate. Qulqulluu Pheexroosis :- \u201c Ati amala keeti; ati qofti shakkitee hin haftu shakkitee namoota biraas shakkisiista\u201d jedheen. Toomaas garuu kan harkatti qabatee jiru waan beekuuf callisee isaan dhaggeefachaa ture. Inni callisnaanis Qulqulluu Pheexroos aaree deemee awwaala ( bool\u2019a) Giiftiin keenya keessatti awwaalamte yemmu banu Foon Giiftii keenyaa waan bool\u2019a sana keessaa dhabeef nahee dhaabbate.Yemmu kana duukaabuutichi Toomaas ana hin amantani jedheen malee du\u2019aa kaatee ol baateetti jedhee isaanitti hime; sabanii harkatti qabee jiru isaanitti agarsiise.sabanii kanas barakataaf jedhanii duukaabuutonni hundi hirataniiru. sana booda Waggaa isaatti Toomaas ol ba\u2019uu kee argee nuti osoo hin argiin hafne jechuudhaan Tsoomii eegalaniiru.gaafa guyyaa 16ffaas Gooftaan keenya isaanitti mul\u2019atee Giiftii keenya Manbarii, Qulqulluu Pheexroosiin Luba lammaffaa; Isxiifaanosiin Diyaaqonii angafa taassisuun Qaddasee (sirna qulqulleessaa) gaggeessee Foonii fi dhiiga Isaa isaanii laateera.Duukaabuutonnis kana booda ergama tajaajilummaa isaanii cimanii raawwataniiru.Icciitii kana ilalaalchisees beektonni Mana kiristaanaa raajiin Mootichi Daawit \u201c Yaa Gooftaa gara boqonnaa keetti ka\u2019I; atii fi Taabonni mana qulqullummaa kee\u201d ( Faar 131:8) jechuun dubbate du\u2019aa ka\u2019uu giiftii keenyaa agarsiisuuf akka ta\u2019e barsiisu. Waaqayyo Gooftaan Gadameessa ishii mana Qulqullummaa Isaa taassisuun irraa dhalateeraatii"}, {"text_idx": "#000017", "text": "Odeeffannoowwan bu\u2019uurawoo Waa\u2019ee Waldaa Qulqullootaa"}]